KLASA: 034-05/24-01/175

URBROJ: 711-02-02/05-2025-04

Zagreb, 7. siječnja 2025.

**JASNA VANIČEK-FILA**

**članica Vijeća za elektroničke medije**

**Predmet: mišljenje na zahtjev obveznice Jasne Vaniček-File**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 24. prosinca 2024. zaprimilo zahtjev za davanjem mišljenja koji je podnijela obveznica Jasna Vaniček-Fila, članica Vijeća za elektroničke medije.

U podnesenom zahtjevu obveznica je navela da je 13. prosinca 2024. imenovana za članicu Vijeća za elektroničke medije koje upravlja Agencijom za elektroničke medije. U nastavku obveznica je zatražila mišljenje može li, kao članica Matice hrvatske, koja je samostalna, neprofitna i nevladina udruga, biti voditeljica njezina Odjela za medije u čijem su djelokrugu rada edukacije, znanstveni simpoziji, konferencije te koji, kako stoji u Pravilima Matice hrvatske, nije upravljačko tijelo te neprofitne i nevladine udruge.

Povjerenstvo je od obveznice porukom e-pošte od 2. siječnja 2025. zatražilo dopunu podnesenog zahtjeva specificiranjem djelokruga Odjela za medije te dostavom očitovanja temeljem koje osnove bi obavljala poslove voditeljice istog Odjela (ugovor o radu, ugovor o djelu ili dr.), u kojem opsegu na tjednoj razini (u satima) i koje bi njene zadaće bile u opisu navedenih poslova. Također je pozvana dostaviti očitovanje obavlja li Vijeće za elektroničke medije nadzor nad djelatnosti Matice hrvatske i njena Odjela za medije te ako obavlja, u kojem dijelu i s kojim ovlastima.

Obveznica je na navedeno traženje odgovorila porukom e-pošte od 3. siječnja 2025. navodeći da je pročelništvo odjela Matice hrvatske volonterski angažman koji uključuje organizaciju tribina, konferencija i aktivnosti s ciljem popularizacije rada Matice hrvatske kao najstarije kulturne institucije u Republici Hrvatskoj te da je zadatak pročelnika i koordinacija rada s članovima odjela što također predstavlja volontersku aktivnost. U nastavku je navela poveznicu na informacije o aktivnostima Odjela za medije Matice hrvatske koje se odnose na organizacije Komunikološke škole, predstavljanja istraživanja “Djeca i online”, tribina Mediji, popularna kultura i Prljavo kazalište; Medijski susreti – Lica i glasovi koje pamtimo, gostovanja komunikologa te je vezano uz djelatnost Vijeća za elektroničke medije uputila na odredbe Zakona o elektroničkim medijima („Narodne novine“, br. 111/21. i 114/22.) i Statuta Agencije za elektroničke medije („Narodne novine“, br. 85/22.) uz napomenu da je iz istih vidljivo da se nadzor Vijeća za elektroničke medije ne odnosi na volonterske odjele Matice hrvatske kao najstarije kulturne institucije u Republici Hrvatskoj.

Uvidom u Registar udruga Republike Hrvatske utvrđeno je da je Matica hrvatska u istom registru upisana pod registarskim brojem 00000525 te da je pod djelatnosti kojima se ostvaruju ciljevi udruge upisano: „Matica hrvatska svojim nakladnim programom i drugim oblicima svoje djelatnosti: proučava i njeguje hrvatsku baštinu; skrbi o društvenom statusu, razvoju i osobitostima hrvatskoga jezika; pomaže i potiče suvremena umjetnička i znanstvena nastojanja; djeluje u svim medijima, osniva ogranke, odjele te trgovačka društva radi promicanja svoje djelatnosti; organizira znanstvene i prigodne skupove, predavanja, izložbe, koncerte, tribine; pomaže i potiče nastojanja u duhu svoga programa, napose nastojanja svojih članova; surađuje s umjetničkim, znanstvenim, stručnim, prosvjetnim i ostalim udrugama i ustanovama u smislu zajedničkih ciljeva i prema posebnim ugovorima i sporazumima, napose s hrvatskim kulturnim društvima u drugim državama te Maticama u drugih naroda; radi s mladeži u svim dijelovima društva.

Uvidom u Pravila Matice hrvatske objavljena na mrežnim stranicama iste udruge utvrđeno je da je u članku 38. propisano da se članovi Matice hrvatske organiziraju u odjele na inicijativu najmanje deset članova povezanih nekim stručnim ili drugim interesom iz područja djelovanja Matice hrvatske ili na poticaj Predsjedništva Matice hrvatske odnosno ogranka te da članovi odjela na skupštini biraju pročelnika i tajnika kao i da pročelnika odjela u Središnjici potvrđuje glavni tajnik Matice hrvatske, a u ogranku predsjednik ogranka.

Povodom navedenog zahtjeva obveznice, Povjerenstvo, u sastavu Ines Pavlačić, kao zamjenice predsjednice Povjerenstva, Igora Lukača, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 68. sjednici održanoj 7. siječnja 2024. obveznici dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 9. stavkom 2. ZSSI-a propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 76. stavkom 9. Zakona o elektroničkim medijima („Narodne novine“, br. 111/21. i 114/22.) propisano je da članovi Vijeća za elektroničke medije ne mogu biti zaposlenici ili u ugovornom ili nekom drugom odnosu u bilo kojoj pravnoj osobi ili službi koja je u vezi s audio i audiovizualnim medijskim uslugama te mrežnim operatorima, kao ni osobe koje obavljaju poslove zbog kojih bi moglo doći do sukoba interesa.

Nastavno na sve utvrđeno, Povjerenstvo ističe kako sa stajališta primjene ZSSI-a nema zapreke da obveznica volonterski obavlja poslove voditeljice Odjela za medije Matice hrvatske kao članica navedene udruge, ukoliko se ne bi radilo o obavljanju poslova u pravnoj osobi koja je u vezi s audio i audiovizualnim medijskim uslugama u smislu odredbi Zakona o elektroničkim medijima.

Uz navedeno, ukazuje se obveznici da će se s obzirom na navedene okolnosti Matica hrvatska smatrati s njom povezanom pravnom osobom te da bi stoga, u slučaju u kojem bi u okviru obnašanja dužnosti članice Vijeća za elektroničke donosila odluke odnosno sudjelovala u donošenju odluka i sklapanju ugovora koji utječu na poslovni interes Matice hrvatske, bila dužna postupiti sukladno članku 9. stavku 2. ZSSI-a, odnosno ista je dužna izuzeti se iz pojedinog postupka te deklarirati odnos povezanosti na mrežnoj stranici Vijeća za elektroničke medije te drugim sobama koje bi sudjelovale u tom postupku.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznica Jasna Vaniček-Fila, elektroničkom poštom
2. Objava na internetskoj stranici Povjerenstva
3. Pismohrana